ยั้งเพิ่มคุ้มครองพรบ. รอเลขาฯคปภ.ใหม่มา
คปภ.ชะลอเพิ่มความคุ้มครอง พ.ร.บ. ปรับเบี้ยมอเตอร์ไซค์ รอเลขาฯ คนใหม่เคาะ
7 ก.ย. 2558

คปภ.ชะลอเพิ่มความคุ้มครอง พ.ร.บ. ปรับเบี้ยมอเตอร์ไซค์ รอเลขาฯ คนใหม่เคาะ
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า แผนการทบทวนการคุ้มครองประกันภัยรถยนต์ภาคบังคับตาม พ.ร.บ. คุ้มครองผู้ประสบภัยจากรถ กรณีเสียชีวิต ที่จะเพิ่มจาก 2 แสนบาท เป็น 5 แสนบาท และแผนการปรับเบี้ยประกันภัยรถจักรยานยนต์ให้สอดคล้องกับความเสี่ยง ถือเป็นนโยบายที่จะมีผลกระทบในระยะยาว จึงขอรอให้เลขาธิการ คปภ.คนใหม่เป็นผู้พิจารณา
นอกจากนี้ ยังมีนโยบายที่จะรอให้เลขาธิการ คปภ.คนใหม่พิจารณา ประกอบด้วย การเปิดเสรีธุรกิจประกันภัย การเพิ่มเงินกองทุนขั้นต่ำตามขั้นบันได โดยบริษัทประกันชีวิตต้องเพิ่มเงินกองทุนขั้นต่ำจาก 50 ล้านบาท เป็น 1,000 ล้านบาท และบริษัทประกันวินาศภัยต้องเพิ่มเงินกองทุนขั้นต่ำจาก 30 ล้านบาท เป็น 500 ล้านบาทภายใน 5 ปี และได้ประกาศแจ้งเตือนล่วงหน้ามา 1 ปีแล้ว ที่จะต้องผลักดันให้เป็นไปตามแผน
ทั้งนี้ นายประเวช จะหมดวาระวันที่ 30 ต.ค.นี้